સબવેમાં બેસતા ફેરિયાઓ અને ચારે બાજુ ફેલાતી ગંદકીથી અહીંથી પસાર થતા લોકો હેરાનપરેશાન થઈ ગયા છે. સબવેમાં પથારો પાથરીને બેસેલા ફેરિયાઓને કારણે ચાલવા માટે સાવ ઓછી જગ્યા બચે છે. સબવેમાં અવારનવાર ખાલી કાર્ટનના ઢગલા જોવા મળે છે. સબવેની દીવાલ પર પાનના ડાઘ પણ જોવા મળે છે.લોકોથી ખીચોખીચ ભરાયેલા સબવેમાં સવાર-સાંજ પીક-અવર્સમાં મહિલાઓને ચાલવામાં ખાસ્સી મુશ્કેલીનો સામનો કરવો પડે છે. આ વિશે માહિતી આપતાં એક મહિલાએ મિડ-ડે LOCALને કહ્યું હતું કે ‘ફેરિયાઓ તો પોતાનું ઘર સમજી ડેરો જમાવી બેસેલા હોય છે. દરેક દુકાનની બહાર ફેરિયાઓ પોતાની ચીજવસ્તુઓ વેચતા હોવાથી ચાલવા માટે સાવ ઓછી જગ્યા બચે છે. અમુક લોકો મોઢેથી અવાજ કાઢી ફુલ સ્પીડમાં રેલવે-સ્ટેશન તરફ જતા હોય છે. જો તમે તેમને જવા માટે જગ્યા ન આપો તો તમને તેઓ ધક્કો મારીને જતા રહે છે.’